Selvom tågen lørdag morgen ligger tæt over store dele af landet, er der udsigt til en varm sommerdag med både sol og temperaturer over 25 grader. Nogle steder kommer det til at kræve lidt tålmodighed, inden solen bryder igennem, og man kan nyde sommervejret. De fleste steder er der dog lagt op til en dag, der indbyder til en eftermiddag på stranden og en grillaften på terrassen. Højtryk over Østeuropa giver Danmark varmt og solrigt vejr Det er varm luft, der fra sydøst nu strømmer op over Danmark og giver det varme og flotte sommervejr. Et højtryk over Østeuropa er garant for det rolige og solrige vejr, som også vil fortsætte de kommende dage. Op til 28 grader i Vestjylland og på Vestsjælland I løbet af formiddagen ventes tågen at lette i det meste af landet, og herefter venter der en solrig og varm eftermiddag, hvor temperaturen de fleste steder når op mellem 23 og 26 grader. Med en svag sydøstlig vind bliver det varmest, hvor luften får lov til at bevæge sig længst tid hen over den solopvarmede jordoverflade. Lørdagens varmeste steder bliver således at finde i Vestjylland og på Vestsjælland, hvor termometret ud på eftermiddagen kan nå 26 til 28 grader. Langs østvendte kyster med pålandsvind bliver det noget køligere. Her vil temperaturen blot nå 20 til 22 grader. Stort set hele landet kan således se frem til en lørdag med sol og sommervarme. I den nordlige del af Jylland kan tågen blive liggende frem til middagstid, og ud på eftermiddagen kan der dannes skyer over Vendsyssel. Det vil i den del af landet kunne sætte en lille dæmper på sommervarmen. Pæne badevandstemperaturer Vælger man at bruge sommerdagen ved stranden, så er badevandstemperaturen på trods af de seneste ugers kølige augustvejr stadig til at springe i bølgen blå. Langs de fleste danske kyster er vandtemperaturen mellem 17 og 19 grader. Pas på solen Tager man til stranden eller blot slår græs i haven, skal man være opmærksom på, at solen stadig har magt og kan give både en rød næse og røde skuldre. UV-indekset ventes lørdag at ligge på 4,6 over Danmark, og ved UV-indeks på blot 3 anbefales det at beskytte sig mod solens skadelige UV-stråler.

Referat:
Sommervarme strømmer nu op over Danmark og giver os en varm og solrig sensommerdag.